**2016. évi Beke Manó emlékdíjasok**

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Dr. Ökördi Péterné** tanárnőt.

Dr. Ökördi Péterné (szül: Kulcsár Katalin) 1973-ban szerezte diplomáját az Eötvös Loránd Tudományegyetem Természettudományi Karának matematika-fizika szakán. Szakmai életpályája teljes egészben a Budapesti Berzsenyi Dániel Gimnáziumhoz köti. Itt érettségizett, itt volt pályakezdő és itt vált érett tanárrá. Kiválóan felkészült pedagógus. Kiemelkedő szerepe volt az 1993-tól megújuló és hatosztályossá váló speciális matematika tantervű osztály kialakításában, működtetésében.

Szinte minden évben jutottak be tanítványai a Varga Tamás Matematikaverseny, az Arany Dániel Matematikaverseny döntőjébe, és ugyanígy nagy számban és eredményesen vettek részt az Országos Középiskolai Tanulmányi Versenyen és a KÖMAL feladatmegoldó versenyeken is. Emellett diákjai szép teljesítményt nyújtottak az érettségin és felvételi vizsgákon egyaránt.

Nemcsak saját tanítványai körében volt fontos számára a tehetséggondozás, a versenyek. Kezdetétől fogva tagja a Matematika Határok Nélkül verseny magyar szervező bizottságának

Egész pályafutását a pedagógiai alázat, a gyerekekért és a tanárokért való tenni akarás, a szakmai igényesség jellemezte és jellemzi a mai napig. Generációk kerültek ki a Berzsenyi falai közül, akiknek életre szóló útmutatást adott emberségből, emberi tartásból, tudásból. Munkájának elismeréseként 2004-ben Graphisoft-díjat, 2008-ban Aranykatedra Emlékplakettet kapott.

**Dr. Ökördi Péterné** elhivatottsága, kiemelkedő pedagógiai, szakmai munkája, kimagasló tehetséggondozó tevékenysége és eredményessége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Schultz János** tanár urat.

Schultz János diplomáját 1994-ben szerezte a szegedi József Attila Tudományegyetem matematika-fizika szakán. Ugyanebben az évben pályakezdőként került a szegedi Radnóti Miklós Kísérleti Gimnáziumba, ahol magas szintű tudását azóta is kamatoztatja a speciális matematika tagozat munkájában és a különböző korosztályoknak tartott verseny előkészítő szakkörökön. 2007 óta rendszeres előadója, az Erdős Pál Matematikai Tehetséggondozó Iskolának.

Tehetségfelismerő és tehetséggondozó tevékenységének köszönhetően tanítványai közül többen a Nemzetközi Matematikai Diákolimpia és a Közép-Európai Matematikai Diákolimpia magyar csapatának tagjai voltak. Tanítványai közül sokan kiemelkedően szerepeltek a Varga Tamás Matematikaversenyen, az Arany Dániel Matematikaversenyen, az Országos Középiskolai Tanulmányi Versenyen és más országos illetve nemzetközi tanulmányi versenyeken. Tanítványai a Középiskolai Matematikai Lapok feladatmegoldó versenyében több feladattípusban is rendszeresen az élen állnak.

A matematika oktatásával kapcsolatos tevékenysége még ennél is szélesebb körű. Társszerzője a Maxim Kiadó gondozásában megjelent „Út a tudáshoz” tankönyvcsalád magas színvonalú matematika tankönyveinek, több magas színvonalú matematikai versenyfelkészítő és tehetséggondozó feladatgyűjteménye is ismert. Schultz János tanár úr két éve tagja a matematikai OKTV II. kategória versenybizottságának.

1999-ben és 2008-ban Graphisoft-díjat kapott, 2007-ben Ericsson-díjban részesült, 2015-ben pedig Szeged Ifjú Tehetségéért díjjal jutalmazták munkáját.

**Schultz János** Folyamatosan kiemelkedő pedagógiai, szakmai munkája és kimagasló tehetséggondozó tevékenysége, illetve annak eredményessége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Udvarhelyiné Béres Irma** tanárnőt.

Udvarhelyiné Béres Irma a Juhász Gyula Tanárképző Főiskola matematika-fizika szakán végzett. A főiskola elvégzése után Szegeden először a Zalka Máté Általános Iskolában, 1985-től a Makkosházi Általános Iskolában dolgozott, ahol az iskolavezetés felkérte az emelt óraszámú matematikaoktatás, a matematika tagozat megszervezésére, szakmai kidolgozására. 1990-től a szegedi Gutenberg János Általános Iskolában a matematika tagozat vezetőjeként folytatta munkáját. Az intézményben az ő vezetésével dolgozták ki a matematika tagozat speciális tantervét, tanmenetét, melynek hatására hamarosan tanítványai egyre jobban teljesítettek, a városi, megyei és országos versenyeken is.

A tehetséggondozás elkötelezett pedagógusává vált. Tanítványai évek óta eredményesen szerepelnek 13 különböző matematika versenyen. Tanulóinak tehetséggondozását már alsó tagozatban elindítja, és ezt folytatja a felső tagozat matematika szakköri foglakozásain, ahol a diákok lelkesen készülnek a kolléganő irányításával különböző matematika versenyekre, megmérettetésekre.

Iskolán kívüli tevékenységeivel is a matematika megszerettetésén fáradozik.

A Bonifert-versenyre való felkészítés mellett a kezdetektől bekapcsolódott a szervezésbe, és a beküldött feladatok javításába. Csongrád Megyei Matematika és Fizika Tanárok Alkotó Műhelyének tagjaként 1991-től 1999-ig részt vett a szervezet által nyáron megrendezett 7 napos Nemzetközi Matematika Fizika tábor munkájában. 2000-től az Ifjú Tehetségekért Jövőnk Érdekében Egyesület munkájában a tehetségek kibontakoztatásáért végez fáradhatatlan munkát.

1988-ban a Makkosházi Általános Iskola kiváló pedagógusa kitüntetést, 2010-ben Bolyai Matematika Csapatverseny Csongrád megyei tanári fődíját kapta meg.

**Udvarhelyiné Béres Irma** példás, igényes munkavégzése a matematika tanítása iránti elkötelezettsége, a tehetséggondozásban elért kiváló eredményei alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Fábián Istvánné** tanárnőt.

Fábián Istvánné 1982-ben végzett a Bajai Tanítóképző Főiskolán. Pályakezdő pedagógusként a Kecskeméti Belvárosi Zrínyi Ilona Általános Iskolában kezdett tanítani, ahol megszakítás nélkül immár 34 éve dolgozik a szülők és gyermekek legnagyobb örömére.

Magas színvonalú pedagógusi munkájából is kiemelkedik a matematika tanítása.

A gyermeki érdeklődést felkeltve, egyénre szabott haladási tempóval, ügyes munkaszerzéssel és végtelen lelkesedéssel tudta és tudja elérni, hogy osztályaiból ne csak 1-2 szerencsés gyermek tapasztalja meg a matematika adta örömöket és a versenyek izgalmát. Ennek eredményeként többször kápráztatta el a megye pedagógusait az eredményhirdetéseken azzal, hogy osztályából 3-5 tanuló is a díjazottak között szerepelt. A tartósan és sok tanulóval elért sikeres matematikatanítás megalapozta sok-sok gyerek jövőjét, és hozzájárult az iskolája hírnevéhez.

Fábián Istvánné tevékenyen részt vett abban a munkában, amely iskolájából elindította a ma már országos szintű Zrínyi Ilona MatematikaVersenyt.

Tehetséggondozó tevékenysége kimagasló. Példaértékű hogy a Zrínyi Ilona Matematikaversenyen országos 2., 4., 5., és 9. helyet hoztak el egy azon évben tanítványai. Példaértékű, hogy Fábián Istvánné Zsuzsa úgy tanítja alsó tagozatban a matematikát, hogy tanulói évek óta országos 1-10. helyezéseket érhetnek el rangos matematika versenyeken.

**Fábián Istvánné** gyermek-centrikusága és példaértékű tehetséggondozó tevékenysége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Csikósné Vörös Marianna** tanárnőt.

1987-ben a bajai Tanítóképző Főiskola elvégzése után egykori iskolájában, a kalocsai Ének- Zenei Általános Iskolában kapott tanítói állást.

Óráira elhivatottan készül, erőssége a differenciálás és a tanulókkal való egyéni foglalkozás és a versenyeztetés.

Mindig harmadik-negyedik osztályban tanít, általában minden tantárgyat, de volt több olyan tanév, amikor tantárgy csoportokat hoztak létre, s Ő a matematikát tanította több osztályban is.

2009-ben az iskolavezetés felkérte az alsó tagozatos munkaközösség vezetésére, mellyel egy időben iskolai versenyeket indított, hogy azok a tanulók is versenyezhessenek, akiknek nagyobb versenyeken nincs esélyük a győzelemre. Sikerélményhez jutás, rutinszerzés, megmérettetés volt a cél.

Munkaközösség-vezetőként bevezette az iskolában a Kenguru, a Bátaszéki és a Kalmár László matematika versenyt, melyek szervezését is Ő maga végzi. Évek óta az iskola minden matematika versenyét koordinálja 2-12. évfolyamig.

Tanítványai rendszeresen az ország élmezőnyében szerepelnek a Zrínyi Ilona, a Harmatcsepp, a Dugonics András, a Kalmár László, a Bátaszéki, a Kenguru, a Bács-Kiskun megyei matematika versenyeken, valamint a Genius Logicus Nemzetközi matematika versenyen.

2010-óta az iskola igazgatóhelyettese. Ezt a feladatát is nagy odaadással, lelkesedéssel végzi.

**Csikósné Vörös Marianna** felkészültsége, elhivatottsága és tehetséggondozó tevékenysége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Lutzné Feszt Edit** tanárnőt.

A Ho Si Minh Tanárképző Főiskolán végzett 1979-ben, matematika-fizika szakon, ahol oktatástechnológusi képesítést is szerzett. 1981 óta dolgozik a Solymári Hunyadi Mátyás Német Nemzetiségi Általános és Alapfokú Művészeti Iskolában.

Folyamatosan fejlesztette szakmai tudását, 1994-ben az ELTE TTK-n számítástechnika szakos tanári diplomát is szerzett.

Osztályfőnökként, igazgatóhelyettesként, a minőségbiztosítási fejlesztési team vezetőjeként sokoldalú eredményes munkát végzett.

Különösen jelentős az a tevékenysége, amelyet a tanulók és pedagógusok munkájának folyamatos mérése értékelése fejlesztése érdekében fejtett ki.

Szakmai tevékenysége is kiemelkedő. Matematika-fizika-informatika szakos tanárként tanulóit eredményesen tanítja és hosszú idő óta eredményesen készíti fel a különböző szakmai versenyekre. Az általa szervezett természettudományos projektek, kísérletek, versenyek különösen népszerűek a tanulók körében.

Egész szakmai munkáját, pedagógiai tevékenységét áthatja a kollégákkal való eredményes együttműködés és az iskolavezetés segítése. Szakmai életútját a folyamatos tanulás, továbbképzési lehetőségek kihasználása, a fejlődés érdekében végzett munka jellemzi.

**Lutzné Feszt Edit** felkészültsége, elhivatottsága, munkája és tehetséggondozó tevékenysége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Gosztomné Ivsics Eszter** tanárnőt.

1992 óta tanít a Pécsi Művészeti Gimnázium és Szakközépiskolában. 2010 óta a Csányi Alapítvány mentora.

Gosztomné Ivsics Eszter igazi pedagógus személyiség. A tanítást egységben kezeli a támogatással, segítéssel. Mindig észreveszi, ha valaki lemarad, vagy ha többre volna képes.

Senki sem kéri, utasítja őt, hogy munkaidő után maradjon egy-egy diák kedvéért, aki a kimerítő szakmai munka vagy lelki terhek miatt nehezen tart lépést a társaival. Mégis marad, mert számítanak rá.

Nem csupán a felzárkóztatáshoz elengedhetetlen a többletmunka. A kiemelkedő képességű tanulók egyéni fejlesztése, adott esetben versenyeztetése ugyanígy áldozatot követel a tehetségsegítőtől. Gosztomné Ivsics Eszter ebben is eredményes. Számos növendéke jutott már el megyei és országos versenyek döntőibe. Közülük sokan dobogós helyezést értek el.

A sikereket ráadásul a legkülönbözőbb érdeklődésű és szakmai orientációjú tanulókkal érte el: képző-és iparművész növendékekkel, zenészekkel, táncosokkal, drámásokkal, kilencediktől egészen a végzős évfolyamokig. A Zipernowsky megyei versenyen, szinte minden évben dobogós helyezést, de az országos Zrínyi Ilona Matematikaversenyen is kiemelkedő eredményeket érnek el tanítványai.

**Gosztomné Ivsics Eszter** elhivatottsága, odaadó munkája és tehetséggondozó tevékenysége alapján méltó a Beke Manó Emlékdíjra.

\* \* \*

A Beke Manó Emlékdíj Bizottság 2016-ban a Beke Manó Emlékdíj második fokozatában részesíti **Kis Gábort**.

Kis Gábor tanulmányait a debreceni Fazekas Mihály Gimnáziumban végezte speciális matematika tagozaton, majd a Kossuth Lajos Tudományegyetemen folytatta. Jelenleg informatikusként dolgozik.

Kis Gábor a Fazekas Mihály Gimnázium tanáraival 1993 és 1998 között iskolai táborokat szervezett. Ezekből a táborokból nőtt ki és önállósodott a Medve Szabadtéri Matematikaverseny és a Medve Matektáborok jelenleg is virágzó sorozata.

A Medve Szabadtéri Matekverseny kategóriákra bontott csapatverseny. A résztvevők állomásról állomásra haladnak és feladatokat oldanak meg. Helyes válasz esetén főállomáshoz, helytelen esetén pedig mellékállomáshoz irányítják őket. A helyezést a megoldott főfeladatok száma illetve az arra fordított idő dönti el. E konstrukció szellemi atyja Kis Gábor.

A Medve Matektáborok elsődleges célja nem a versenyfelkészítés. A foglalkozásokon egy-egy matematikai témát dolgoznak föl, melyeket logikai vetélkedők, versenyek, készségfejlesztő foglalkozások is színesítenek. A szakmai tartalom lényegében Kis Gábor ötleteiből és kezdeményezéseiből kristályosodott ki a jelenlegi formájában.

1999 és 2011 között Kis Gábor a rendezvények szervezésében is oroszlánrészt vállalt. Ezeket ma már A Matematika Összeköt Egyesület koordinálja, hiszen a rendezvények évente több ezer diákot mozgatnak meg.

**Kis Gábor** a matematika népszerűsítésében, elmélyítésében elért kimagasló eredményei alapján méltó a Beke Manó Emlékdíjra.